钦定古今图书集成/明伦汇编/闺媛典/第350卷 > 《纂文》 > 《翾风》
## 钦定古今图书集成/明伦汇编/闺媛典/第350卷 > 《纂文》 > 《翾风》

按《拾遗记》：“石季伦爱婢名翾风，魏末于胡中得之。年
始十岁，使房内养之，至十五无有比。其容貌特以姿
态见美，妙别玉声，巧观金色。石氏之富，方比王家，骄
侈当世，珍宝奇异，视如瓦砾，积如粪土，皆殊方异国
所得，莫有辨识其出处者。乃使翾风别其声色，悉知
其处。言西方、北方，玉声沉重而性温润，佩服者益人”
性灵。东方南方，玉声轻洁而性清凉，佩服者利人精
神。石氏侍人美艳者数千人，翾风最以文词擅爱，石
崇尝语之曰：“吾百年之后，当指白日，以汝为殉。”答曰：
“生爱死离，不如无爱。妾得为殉，身其何朽！”于是弥见
宠爱。崇常择美容姿相类者十人，装饰衣服，大小一
等，使忽视，不相分别，常侍于侧，使翾风调玉，以付工
人，为倒龙之珮，萦金为凤冠之钗。言刻玉为倒龙之
势，铸金钗象凤皇之冠，结袖绕楹而舞，昼夜相接，谓
之“恒舞。”欲有所召，不呼姓名，悉听珮声，视钗色。玉声
轻者居前，金色艳者居后，以为行次而进也。使数十
人各含异香，行而语笑，则口气从风而飏。又屑沈水
之香如尘末，布象床上，使所爱者践之，无迹者赐以
真珠百琲，有迹者节其饮食，令身轻弱。故闺中相戏
曰：“尔非细骨轻躯，那得百琲真珠！”及翾风年三十，妙
年者争嫉之，竞相排毁。石崇受谮、润之言，即退翾风
为房老，使主群少，乃怀怨而作五言诗曰：“春华谁不
美，卒伤秋落时，突烟还自低，鄙退岂所期？桂芳徒自
蠹，失爱在蛾眉。坐见芳时歇，憔悴空自嗤。”《石氏房中》
并歌此为乐曲，至晋末乃止。